ส่วนที่1

ข้อมูลสรุป (Executive Summary)

บริษัท ไทยลักซ์ เอ็นเตอร์ไพรส์ จำกัด (มหาชน) ก่อตั้งขึ้นเมื่อวันที่ 11 มิถุนายน 2530
เป็นบริษัทจดทะเบียนในตลาดหลักทรัพย์แห่งประเทศไทย เมื่อวันที่ 24 กุมภาพันธ์ 2537

ปัจจุบันบริษัทฯ มีทุนจดทะเบียน 383.76 ล้านบาท แบ่งเป็นหุ้นสามัญจำนวน 383.76 ล้านหุ้น
ทุนที่ออกและเรียกชำระแล้ว 340,695,520 บาท แบ่งเป็นหุ้นสามัญจำนวน 340,695,520 ล้านหุ้น
มีการเปลี่ยนแปลงมูลค่าหุ้นที่ตราไว้ของหุ้นสามัญของบริษัทฯ จากเดิมมูลค่าหุ้นละ 10 บาท
เป็นมูลค่าหุ้นละ 1 บาท ในเดือนสิงหาคม 2548 โดยมีนายอนุโรจน์ เสนีย์ประกรณ์ไกร
ดำรงตำแหน่ง ประธานกรรมการ มีกลุ่มผู้ถือหุ้นรายใหญ่ ณ วันที่ 31 สิงหาคม 2550
คือกลุ่มเสนีย์ประกรณ์ไกรถือหุ้นร้อยละ 17.46

บริษัทฯ มีการลงทุนในบริษัทย่อย 2 บริษัท คือบริษัท เบทาโกร - ไทยลักซ์ โฮลดิ้ง จำกัด
โดยมีวัตถุประสงค์ในการลงทุนกิจการผลิตอาหารสัตว์ในต่างประเทศ และบริษัท เบทาโกร -
ไทยลักซ์ วีนา ฟีดมิล จำกัด เพื่อดำเนินธุรกิจผลิตอาหารสัตว์น้ำ โดยบริษัท เบทาโกร - ไทยลักซ์
โฮลดิ้ง จำกัด ถือหุ้นในบริษัท เบทาโกร - ไทยลักซ์ วีนา ฟีดมิล จำกัด จำนวนร้อยละ 100
บริษัทร่วม 1 บริษัท คือ บริษัท เอส เอ็ม พี ฟู้ด โปรดักส์ จำกัด
โดยมีวัตถุประสงค์ในการดำเนินการผลิตและจำหน่ายผลิตภัณฑ์อาหารแปรรูป

บริษัทฯ ดำเนินธุรกิจการเกษตรภายใต้เครื่องหมายการค้า "ไทยลักซ์"
โดยเป็นผู้ผลิตและจำหน่ายอาหารเลี้ยงสัตว์น้ำทั้งภายในประเทศและต่างประเทศ
การดำเนินธุรกิจของบริษัทฯ แบ่งออกเป็น 2 ส่วนงานหลัก คือ ส่วนงานสายผลิตอาหารกุ้ง
และส่วนงานสายผลิตอาหารปลา ซึ่งเป็นการดำเนินงานแบบครบวงจรโดยเริ่มตั้งแต่จัดหาวัตถุดิบ
ผลิต
และจำหน่ายทั้งภายในประเทศและต่างประเทศโดยใช้ช่องทางการจำหน่ายผ่านตัวแทนจำหน่ายและจำหน่ายให้แก่เกษตรกรโดยตรง
ณ ปัจจุบัน บริษัทฯ มีโรงงานผลิต 2 แห่ง คือ

1) โรงงานจังหวัดเพชรบุรีซึ่งแยกเป็นโรงงานผลิตอาหารกุ้งที่กำลังการผลิต 50,400 ตันต่อปี
และโรงงานผลิตอาหารปลาที่กำลังการผลิต 73,000 ตันต่อปี

2) โรงงานจังหวัดสมุทรสงครามซึ่งเป็นโรงงานผลิตอาหารปลาที่กำลังการผลิต 26,400 ตันต่อปี

บริษัทฯ ได้รับการรับรองมาตรฐาน ISO 9001: 2000 จากสถาบัน UKAS ประเทศอังกฤษ
รวมทั้งการรับรองระบบหลักเกณฑ์ที่ดีในการผลิตอาหารสัตว์ (GMP)
และการรับรองระบบการวิเคราะห์อันตรายและจุดวิกฤตที่ต้องควบคุม (HACCP) บริษัทฯ
เป็นบริษัทผู้ผลิตอาหารสัตว์น้ำรายแรกที่ได้รับการรับรองทั้ง 3 ระบบ

สำหรับผลการดำเนินงานตามงบการเงินรวม ในปี 2550 บริษัทฯ มีรายได้รวม 2,223.493
ล้านบาท ประกอบด้วยรายได้จากการขาย 2,199.259 ล้านบาท รายได้จากค่าเช่า 16.207
ล้านบาท และรายได้จากการลงทุนและรายได้อื่นจำนวน 8.027 ล้านบาท มีกำไรสุทธิ 72.368
ล้านบาท หรือ 0.22 บาทต่อหุ้น ผลการดำเนินงานในปี 2550
เมื่อเทียบกับผลการดำเนินงานในงวดเดียวกันของปี 2549 มีกำไรสุทธิลดลงประมาณร้อยละ 55.31
เนื่องจากต้นทุนขายเพิ่มขึ้นจากราคาวัตถุดิบที่ปรับตัวสูงขึ้นอย่างต่อเนื่อง
จากการใช้วัตถุดิบทางการเกษตรผลิตพลังงานทดแทนประเภทเอเธอนอล และไบโอดีเซล
รวมทั้งบริษัทฯ ยังต้องแบกรับภาระค่าใช้จ่ายที่เพิ่มขึ้น เช่น
ค่าใช้จ่ายด้านพลังงานและน้ำมันเชื้อเพลิงที่สูงขึ้น ซึ่งส่งผลกระทบต่อต้นทุนการผลิต
จึงทำให้อัตรากำไรสุทธิลดลงเมื่อเทียบกับปีก่อนจากร้อยละ 7.17 เหลือร้อยละ3.29
นอกจากนี้ค่าใช้จ่ายในการขายและบริหารสูงขึ้นเนื่องจากบริษัทฯ
มีนโยบายป้องกันความเสี่ยงจากการชำระหนี้จากลูกหนี้ให้สอดคล้องกับสถานการณ์ในปัจจุบัน
จึงมีการตั้งค่าเผื่อหนี้สงสัยจะสูญขึ้นจำนวน 8.578 ล้านบาท

เมื่อวันที่ 14 สิงหาคม 2550 คณะกรรมการบริษัทฯ
ได้มีมติให้จ่ายเงินปันผลระหว่างกาลสำหรับผลการดำเนินงานงวดครึ่งปีตั้งแต่วันที่ 1 มกราคม 2550
ถึง วันที่ 30 มิถุนายน 2550 ในอัตราหุ้นละ 0.10 บาท รวมเป็นเงินปันผลจ่ายระหว่างกาลจำนวน
34.025 ล้านบาท โดยได้ดำเนินการจ่ายเงินปันผลในวันที่ 14 กันยายน 2550

เมื่อวันที่ 26 กุมภาพันธ์ 2551 คณะกรรมการบริษัทฯ
ได้มีมติให้จ่ายเงินปันผลสำหรับผลการดำเนินงานครึ่งปีหลังตั้งแต่วันที่ 1 กรกฎาคม 2550 ถึงวันที่
31 ธันวาคม 2550 ในอัตราหุ้นละ 0.05 บาท รวมเป็นเงินปันผลจ่าย จำนวน 17.034 ล้านบาท
โดยจะทำการเสนอต่อที่ประชุมสามัญผู้ถือหุ้นครั้งที่ 1/2551 ซึ่งกำหนดให้มีขึ้นในวันที่ 28 เมษายน
2551 เพื่อพิจารณาอนุมัติ

  สรุปได้ว่าปี 2550 บริษัทฯ ได้จัดสรรกำไรของกิจการรวมเป็นเงินปันผลจ่ายในอัตราหุ้นละ 0.15
  บาท รวมเป็นเงินปันผลจ่าย 51.059 ล้านบาท คิดเป็นร้อยละ 70.55 ของผลกำไรสุทธิ
  ซึ่งเป็นไปตามนโยบายจ่ายเงินปันผล

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)